Kim Andersen (V), 2003-11-14:
Så skal vi i Folketinget endnu en gang på foranledning af SF diskutere DIS, Dansk Internationalt Skibsregister.
Lad mig med det samme slå fast, at vi fra Venstres side ikke kan støtte det forslag til vedtagelse, som SF's ordfører netop har fremsat.
I Venstre glæder vi os ligesom ved tidligere forespørgsler over den virkning, som Dansk International Skibsregister har haft for dansk skibsfart, for det blå Danmark.
Det glæder vi os over i dag som tidligere, hvor også andre partier har stået sammen om at sikre Dansk Internationalt Skibsregister, og vi gør det med samme argumentation og vægt, som den tidligere SR-regerings daværende erhvervsminister, Pia Gjellerup, gjorde, da vi så sent som i 1999 diskuterede DIS.
I Venstre glæder vi os over, at den danske handelsflåde aldrig nogen sinde har været større, end den er i dag.
Vi glæder os over, at der i det, vi kan kalde det blå Danmark, er beskæftiget omkring 75.000-80.000 mennesker; hertil skal vi så lægge den afledte effekt i andre erhverv på land på omkring 35.000-40.000 mennesker, i alt 110.000-120.000 personer eller omkring 7 pct. af beskæftigelsen i den private sektor.
Vi har med andre ord med en succeshistorie at gøre, et erhverv, der udvikler sig i skarp international konkurrence på grund af ganske fornuftige rammeordninger, en søfartshistorisk tradition, dygtighed hos danske redere og søfarende.
Det er for os at se udgangspunktet.
Herfra skal erhvervet have mulighed for at udvikle sig til glæde for beskæftigelsen og valutaindtjeningen og naturligvis også gode og velordnede forhold for de medarbejdere, der er beskæftiget i sektoren.
Sådan er det jo også.
Der er næppe andre nationers søfarende, der har bedre løn- og arbejdsforhold på deres arbejdsplads end det, som er gældende på dansk registrerede skibe.
For os i Venstre er DIS et kvalitetsregister, som det karakteriseres,
og vi er ikke af den opfattelse, at vi med DIS ikke lever op til ILO-konventionerne.
Tværtimod mener vi i høj grad, at de særlige forhold, vi har skabt herhjemme omkring DIS, er med til at sikre, at vi til fulde opfylder intentionerne i ILO.
Sammen med tonnageskatten, som den nye VK-regering indførte umiddelbart efter sin tiltrædelse, har Danmark i dag rammelovgivning og regler for søfartserhvervet, som gør, at vi er godt rustede i den internationale konkurrence.
Så godt, at vi kan udvikle beskæftigelsen og tonnagen og valutaindtjeningen, og det er for os at se det, det hele drejer sig om.
Jeg vil gerne have lov til på vegne af Venstre, Det Konservative Folkeparti, Dansk Folkeparti og Det Radikale Venstre at fremsætte følgende:
Forslag til vedtagelse »Folketinget ønsker at skabe gode og stabile rammer for dansk skibsfart, som kan sikre fortsat vækst til gavn for det danske samfund.
Folketinget opfordrer regeringen til at give Tinget en redegørelsen om DIS sammenlignet med andre internationale registre.
Folketinget ser frem til at modtage den søfartspolitiske vækststrategi og maritime kompetence og vækst, som Økonomi- og Erhvervsministeriet har udarbejdet.
Folketinget anmoder økonomi- og erhvervsministeren om løbende at orientere Folketinget om udviklingen i DIS, herunder om antallet af skibe, tonnagen, beskæftigelsen til søs og i land samt om valutaindtjeningen i rederierhvervet.«